Motorfietsryer van VSA kritiek beseer tydens SA toer(Foto: ER24) ŉ Motorfietsryer het Sondag kritieke beserings opgedoen toe hy teen ŉ motor gebots het op die Kaapsehoop-pad in Mpumalanga. Volgens Ross Campbell, woordvoerder van ER24, het die motorfietsryer, ŉ Amerikaner, reg van voor teen ŉ aankomende motor om ŉ draai gebots. Die motorfietsryer, vermoedelik in sy 50’s, was glo op sy tweede dag van ŉ motorfietstoer deur Suid-Afrika toe die ongeluk plaasgevind het. “Paramedici van ER24 het omstreeks 10:30 op die toneel aangekom. Die man het beserings aan sy regterbeen opgedoen en was in ŉ kritieke toestand,” het Campbell gesê. Hy is op die toneel behandel voordat hy per helikopter na ŉ private hospitaal geneem is vir verdere mediese behandeling. Lede van die Suid-Afrikaanse Polisiediens was op die toneel vir verdere ondersoek.